作者:宋之問
標題:郡宅中齋
內容:郡宅枕層嶺，春湖繞芳甸。雲甍出萬家，臥覽皆已遍。漁商汗成雨，廨邑明若練。越俗鏡中行，夏祠雲表見。茲都信盤鬱，英遠常棲眄。王子事黃老，獨樂恣遊衍。謝公念蒼生，同憂感推薦。靈越多秀士，運闊無由面。神理翳青山，風流滿黃卷。揆予謬承獎，自昔從纓弁。瑤水執仙羈，金閨負時選。晨趨博望苑，夜直明光殿。一朝罷臺閣，萬裡違鄉縣。風土足慰心，況悅年芳變。淮廩佇滋實，沂歌非所羨。訟寢歸四明，齡頹親九轉。微尚本江海，少留豈交戰。唯餘後凋色，竊比東南箭。